OBRAZLOŽENJE ŽIRIJA ZA NAGRADU ZLATNO DLETO 2021.

Žiri za nagradu Zlatno dleto 2021. koju ULUS dodeljuje kao godišnju nagradu za skulpturu, radio je u sastavu: Radoš Antonijević /vajar, van.prof. na FLU, Lana Vasiljević /vajarka i Ivana Milev / dobitnica prošlogodišnje nagrade “Zlatno dleto”

Zahvaljujemo se svim vajarima i vajarkama koji su učestovali na ULUS-ovim izložbama.

Želimo da naglasimo da izbor za ovogodišnju nagradu nije bio lak jer se u konkurenciji izdvojilo nekoliko umetnika čije stvaralaštvo jednako zaslužuje pažnju.

To su Olivera Parlić, Ana Vujović, Predrag Kešelj i Dragan Rajšić

Žiri je ove godine pri izboru za nagradu uzeo u obzir generacijsku stvaralačku dob, inovativnost skulptoralnog izraza i ideje, kao i senzibilitet i znanje u upotrebi materijala.

Žiri je jednoglasno doneo odluku da je ovogodišnji laureat:

Predrag Kešelj

Predrag Kešelj razvija svoju umetničku praksu kroz artikulaciju prostora skulptorskog rada i kroz mišljanje o adekvatnom tretmanu materijala u svakoj skulptorskoj proceduri. Izuzetnom formalnom jasnoćom u izradi, kao i inžinjerskom veštinom u rešavanju tehničkih uslovljenosti rada, Predrag Kešelj gradi svet misaonih struktura i konteplativnih projekcija. U pitanju su prostorno jasne i tehnički i oblikovno neupitne forme koje su zapravo svedočanstvo usamljenosti i utišanosti savremenog čoveka u uslovima uvek novih i sve agresivnijih društvenih i tehnoloških konstrukata.

Čestitamo dobitniku nagrade i želimo mu uspeh u budućem radu.

Beograd, 27.decembar 2021.

Radoš Antonijević

Lana Vasiljević

Ivana Milev